钦定古今图书集成/历象汇编/乾象典/第015卷 > 《易经》 > 《系辞上传》
## 钦定古今图书集成/历象汇编/乾象典/第015卷 > 《易经》 > 《系辞上传》

一阴一阳之谓道

〈本义〉阴阳迭运者，气也，其理则所谓“道。”〈大全〉朱子曰：“一阴一阳之谓道”，阴阳何以谓之道？当离合看。“一阴一阳之谓道”，则阴阳是气不是道，所以为阴阳者乃道也。若只言“阴阳之谓道”，则阴阳是道。今曰一阴一阳，则是所以循环者乃道也。“一阖一辟谓之变”，亦然。又曰：“理则一而已。”其形者则谓之器，其不形者则谓之道。然而道非器不形，器非道不立。盖阴阳“亦器也，而所以阴阳者道也。是以一阴一阳，往来不息，而圣人指是以明道之全体也。此‘一阴一阳之谓道’之说也。”问：“‘一阴一阳之谓道’，便是太极否？”曰：“阴阳只是阴阳，道便是太极。程子说：‘所以一阴一阳者，道也’。”问：“一阴一阳之谓道”，曰：“以一日言之，则昼阳而夜阴；以一月言之，则望前为阳，望后为阴。以一岁言之，则春夏为阳，秋冬为阴。从古至今，恁地滚将去，只是这个阴阳，是孰使之然哉？乃道也。”从此句下文分两脚，此气之动，为人为物，浑是一个道理。故人未生以前，此理本善，所以谓“继之者善”，此则属阳；气质既定，为人为物，所以谓“成之者性”，此则属阴。又曰：“一阴一阳”，此是天地之理。如“大哉乾元，万物资始”，乃继之者善也；“乾道变化，各正性命，此成之者性也。”这一段是说天地生成万物之意，不是说人性上事。

又

阴阳不测之谓“神”，

〈本义〉《张子》曰：“两在，故不测。”

又

阴阳之义配日月，

〈大全〉《朱子》曰：“阴阳之义，便是日月相似。”